
	Vår saksbehandlar
	Vår dato
	Vår referanse

	Hermund Mjelstad – tlf 57 65 51 42
	15.08.2003  
	2003/7893 -2   

	E-post: hm@fm-sf.stat.no
	Dykkar dato
	Dykkar referanse

	
	11.08.03  
	  


	Lærdal Sankelag  

v/Lars Nesse

6888  STEINKLEPP    
	


Søknad frå Lærdal Sankelag om fellingsløyve på skadegjerande jerv i Nordfjella - Lærdal kommune

Vi viser til søknad av 11.08.03 frå Lærdal sankelag, v/ Lars Nesse. 

Statens Naturoppsyn (SNO) har i slutten av juli undersøkt 3 kadaver i Lærdal kommune som er dokumentert drepe av jerv. I tillegg er det funne eit kadaver der SNO er usikker på om det er drepe av jerv og det er funne 3 kadaver i same områda der dødsårsak er ukjent. Det siste kadaveret vart funne 30.07.03. Ut frå tidlegare års røynsle er det grunn til å tru at dei fleste kadavera som blir funne i dette området skuldast jerv. Beiteområda i Lærdalsfjella er normalt av dei beste i fylket og med svært lågt normaltap. Det er vidare meldt om mange søyer utan lam eller med færre lam enn dei skulle hatt og som ikkje er komne til rette trass i godt tilsyn. Mesteparten av dei sakna lamma er truleg tapte.

Det har dei siste åra vore store jerveskadar i dei vestlege delane av Nordfjella, den førebelse toppen vart nådd i fjor med utbetalt erstatning for 37 sau og 369 lam. Skadebiletet i år er temmeleg likt med starten på skadeperioden i dette området i fjor, og det er grunn til å tru at skadane vil auke fram mot sankinga i september.

Området er eit viktig beiteområde for sau i kommunen. Observasjonar av jerv og jervespor viser at det er jamn aktivitet av jerv her. SNO dokumenterte yngling i området 16. mai i år og det vart gjeve løyve til hiuttak frå DN. Uttaket vart utan resultat. I grunngjevinga for vedtaket sa DN mellom anna: ” Med grunnlag i en helhetsvurdering av skadenes betydning i forhold til behovet for vern av rovviltet, jf. forvaltningsforskriftens § 3, fatter direktoratet vedtak om uttak og avliving av årsunge(r) og mordyr av jerv fra en lokalitet i Lærdal kommune.” DN peikte vidare i si saksutgreiing på at det i dei sauetette områda på Vestlandet med kvotefri jakt på gaupe, ikkje skal leggast til rette for etablering av ynglande jerv, jfr. St.prp.nr 1 (2001-2002).

Direktoratet for naturforvaltning har i brev 06.06.2003 gjeve fylkesmennene i Sør-Norge mynde til å iverksetje fellingsløyve på 5 jerv i 2003, og i tillegg til dette 2 jerveløyve i Dovre og Lesja kommunar. Dette er tre fleire løyve enn for 2002. 

I høve til beitesesongane 2001 og 2002 har situasjonen for jervebestanden endra seg ein del. Kjerneområdet for jerv i Dovre-Snøhetta-området vart oppheva 01.04.02. Jerven hadde her eit sterkt vern, medan terskelen for å gje fellingsløyve utanfor kjerneområdet var låg. 

Slik situasjonen er no skal jervebestanden i Sør-Noreg forvaltast som ein bestand, og det er framleis viktig med ei differensiert forvaltning. Det skal her takast omsyn til storleik og samansetning av vedkommande rovviltbestand, området sin verdi som beitemark, omfanget av skadane og utvikling og potensialet for framtidige skader, ( jf § 3). Det skal og leggast vekt på om det kan gjennomførast førebyggjande tiltak for å hindre eller avgrense skadane. Vi vil her gjere merksam på at Lærdal Sankelag søkte om midlar til førebyggjande tiltak mot rovviltskade, men fekk avslag på dette i DN.

Avgangen av jerv i Sør-Noreg var stor i førre sesong (2001) med 22 jerv - av desse minimum 13 tisper, men derimot moderat i siste sesong (2002) med 9 jerv - av desse minimum to tisper.

I St. prp. Nr 1 (2001-2002) er målet for tal ynglingar i Sør-Noreg 10-15. 

Dette vart ikkje nådd i 2002 med berre 8 dokumenterte ynglingar. 

Pr. 03.06.03  er det registrert 15 sannsynlege ynglingar, og bestandsmålet er difor nådd i inneverande sesong. Oppdaterte utrekningar for vinterbestanden av jerv i Sør-Norge er på ca 64 dyr for perioden 2000-2002,  mot ca 40 dyr i perioden 1995-1997 – d.v.s ein klår auke i bestanden.

Målet med skadefelling er ikkje å regulere ein rovviltbestand, men å forhindre ytterlegare tap av bufe. Det vert understreka at andre førebyggjande tiltak i størst mogleg grad skal prøvast ut før fellingsløyve blir gjeve. Fellingsløyvet skal vere retta mot det individet som gjer skade og løyvet skal avgrensast til eit avgrensa område, tidsrom og tal dyr.

Rammetilhøva har ikkje endra seg vesentleg for forvaltninga av jerv i Sogn og Fjordane. Her skal det framleis ikkje vere ynglande bestandar av jerv, men det vert samstundes presisert at fylka i Sør-Norge må ta si del av ansvaret for å oppfylle målet om 10-15 ynglingar. Utvekslinga av jerv mellom Sør og Nord-Norge er viktig for å sikre livskraftige bestander. Vårt fylke ligg noko perifert i høve til dette.

Det er førebels relativt få dokumenterte tap, men fylkesmannen i Sogn og Fjordane legg i denne saka vekt på stort skadepotensiale, tidspunkt i beitesesongen og viktigst, dei store tapa dei siste åra. 

Røynsler over fleire år viser at det sjeldan har lukkast å ta ut skadegjerande jerv. Samstundes er det i slutten av august og førstninga av september at dei største tapa bruker oppstå. Når vi no nærmar oss slutten av august, vil vi sterkt oppmode om å planleggje iverksetjing av tidleg nedsanking - dersom skadane held fram - og det ikkje vert teke ut jerv. Dette både for å redusere tapa og for å spare sauene for unødig liding. 

Søknad om fellingsløyve på jerv vert handsama etter ”Forskrift om forvaltning av bjørn, jerv, ulv, og gaupe”, fastsett ved kgl.res. 30.06.2000. Vi viser og til brev frå DN av 06.06.03.

På bakgrunn av dokumentert skade på sau i Stavadalen og omkringliggjande område, skadepotensiale og store skadar dei siste åra, gjev fylkesmannen løyve til felling av 1 jerv i Stavadalen og nærliggande område i Lærdal kommune. 

Vi har ikkje grunnlag for å kunne sei at det er ei tispe med årsungar som gjer skade i Lærdal no. Vi finn det difor korrekt i denne omgang å gje fellingsløyve på 1 jerv. 

Fellingsområdet er avgrensa slik:  RV 52 Hemsedal ved fylkesgrensa til Buskerud og til Borlaug, E 16 frå Borlaug til Tynjadalen, sørover Tynjadalen i rett linje over Steinberget og Norddalshøgdi til grensen til Aurland kommune, vidare austover til Buskerud grense attende til RV 52 Hemsedal ved fylkesgrensa.
Følgjande vilkår er knytt til fellingsløyvet:

1. Fellingsløyvet vert tildelt Lærdal sankelag,  v/Lars Nesse. Sankelaget melder frå til Lærdal kommune om  kva for personar som tek del i jakta. Om naudsynt melder sankelaget vidare denne lista til lensmann og fylkesmannen, inkludert namn på jaktleiarar for jaktlag. 

Dette må skje før jakta startar. Berre jegerar som er godkjent av sankelaget kan delta i fellingsforsøket. Jaktlaget/jaktlaga må ikkje vere større enn at det er sikra kommunikasjon mellom jegerane og jaktlaga for å unngå at fleire dyr vert felt. 

2. Alle oppnemnde jegerar skal vere kjende med innhaldet i dette brevet og vedlagde brev  av 06.06.2003 frå Direktoratet for naturforvaltning.

3. Fellingsløyvet gjeld for tidsrommet 

frå og med onsdag 20.08.03 kl 08.00 til og med onsdag 03.09.03 kl 24.00.

4. Ved felling av jerv skal det nyttast våpen- og ammunisjon godkjent for storviltjakt, jf. ”Forskrift av 22. mars 2002, nr.150, om utøvelse av jakt og fangst” – jf spesielt 

§ 2, 2. ledd og §§ 3, 15, 16 og 18.   Bruk av hagle er tillate ved felling av jerv.

5. Felling av jerv skal straks meldast til kommunen, fylkesmannen, SNO og DN.

      Meldinga skal innehalde opplysningar om tid og stad for fellinga. 


Fellingsstaden skal kunne påvisast.   

7. Dersom jerv vert såra under forsøk på felling, pliktar jegeren utan opphald å melde frå til fylkesmannen, kommunen og næraste politimynde. 

Generelt for ettersøk av jerv gjeld punkta i forvaltningsforskrifta § 6.

8. Jerv som blir felt er Viltfondet sin eigedom. Ingen kan difor på nokon måte gjere seg nytte  av jerven utan etter samtykke med DN. Felt dyr skal så raskt som mogleg sendast til Norsk  Institutt for Naturforskning (NINA), Tungasletta 2, 7485 Trondheim.

9. Med heimel i viltlova § 52, siste ledd, har DN gjeve løyve til bruk av laus hund under forsøk på felling. Dersom dette vert vurdert må naudsynt løyve etter bufelova hentast inn av jaktleiar.


Fellingsløyvet er gjeve med heimel i § 12 i viltlova og i § 3 i forskrift om forvaltning av bjørn, jerv, ulv og gaupe fastsett ved Kgl. Res. 30.06.2000. 

Dette vedtaket kan påklagast etter reglane i forvaltningslova innan tre veker, jf vedlagde  skjema. Ei eventuell klage skal rettast til DN, men sendast via fylkesmannen.

Med helsing

	Jofred Takle
	Hermund Mjelstad

	seksjonsleiar
	rovviltkonsulent


Vedlegg: 1. Brev av 06.06.2003 frå Direktoratet for naturforvaltning


 2. Skjemaet ”Melding om rett til å klage over forvaltningsvedtak”


Kopi m/vedlegg:



Lærdal kommune, 6886 Lærdal



Lensmannen i Lærdal, 6886 Lærdal


Kopi u/vedlegg:



WWF-Norge, Postboks 6784 St. Olavs plass N-0130 Oslo



Foreningen Våre Rovdyr, Postboks 195, 2151 Årnes



Naturvernforbundet i Sogn og Fjordane, pb 470, 6853 Sogndal



SNO Hardangervidda v/Sverre Tveiten, Postboks 73, 5786 Eidfjord



Direktoratet for naturforvaltning, Tungasletta 2, 7485 Trondheim



Fylkesmannen i Buskerud, Postboks 1604, 3007 Drammen



Rovviltutvalet v/Kirsti Timenes Bell, 6978 Viksdalen


Kopi internt: land, hm, jt , ney, fmla v/bhh

	Adresse Skrivarvegen 3, 6863 LEIKANGER
	Telefon  57 65 50 00
	Landbruksavdelinga
	Telefon

	Org.nr 974 763 907
	Telefaks  57 65 50 55
	Postadresse
	57 72 32 00

	Bankkonto 7694 05 01608
	E-post  postmottak@fm-sf.stat.no
	Postboks 14, 6801 FØRDE
	Telefaks

	
	Internett  www.fylkesmannen.no/sfj
	Besøksadresse  Hafstadvegen 48, Førde
	57  72 32 50

